Euroopa Liidu Teataja L 105 , 27/04/1996 Lk 0001 - 0002



Ühismeede, 22. aprill 1996, mille nõukogu on vastu võtnud Euroopa Liidu lepingu artikli K.3 alusel ja mis käsitleb sidekohtunike vahetuse süsteemi Euroopa Liidu liikmesriikide vahelise õigusalase koostöö tõhustamiseks (96/277/JSK) EUROOPA LIIDU NÕUKOGU, võttes arvesse Euroopa Liidu lepingu artikli K.3 lõike 2 punkti b, võttes arvesse Itaalia Vabariigi algatust, ning arvestades, et: liikmesriigid leiavad, et nende ühistes huvides on võtta meetmeid õigusalase koostöö parandamiseks nii kriminaal- kui ka tsiviilasjades; sel eesmärgil on seda soovivate liikmesriikide vahel sidet pidavate kohtunike või ametnike vahetamine kasulik ja soovitav meede; sidekohtunike või -ametnike vahetus võiks kiirendada õigusalast koostööd, parandada selle toimimist ning hõlbustada samal ajal liikmesriikide õigus- ja kohtusüsteemide vastastikust arusaamist; samuti võiks tõhusam õigusalane koostöö kriminaalasjades aidata tulemuslikult võidelda kõigi rahvusvahelise kuritegevuse vormidega, eriti organiseeritud kuritegevuse ja terrorismiga, samuti ühenduse finantshuve kahjustavate pettustega; käesolev ühismeede ei mõjuta õigusalase koostöö olemasolevaid protseduurireegleid või muudel dokumentidel põhinevat teabevahetust liikmesriikide ja komisjoni vahel; pidades positiivselt silmas juba mitmes liikmesriigis ettevõetud algatusi saata õigusalase koostöö valdkonnas pädevatest asutustest sidekohtunikke või -ametnikke või neid vastu võtta, samuti käesolevaid algatusi rajada tõhus õigusalaste kontaktpunktide võrk rahvusvahelise organiseeritud kuritegevusega võitlemiseks; olles kaalunud vajadust määratleda juba alustatud algatuste jaoks selge ja kasulik õigusalane raamistik, et suurendada nende tõhusust ja edendada kooskõlastamist, ON VASTU VÕTNUD KÄESOLEVA ÜHISMEETME: Artikkel 1 Sidekohtunike vahetus 1. Käesolev ühismeede kehtestab raamistiku õigusalase koostöö valdkonna eriteadmistega kohtunike ja ametnike, edaspidi "sidekohtunikud", määramiseks ja vahetamiseks liikmesriikide vahel kahe- või mitmepoolsete kokkulepete alusel. 2. Liikmesriigid nõustuvad, et käesolevas ühismeetmes sätestatud suuniseid kasutatakse viitena, kui nad otsustavad saata sidekohtunikke teise liikmesriiki või vahetada sidekohtunikke. 3. Sidekohtunike vahetuse raamistiku loomise peaeesmärk on kiirendada õigusalast koostööd ja seda tõhustada, edendada liikmesriikide õigus- ja kohtusüsteeme käsitleva teabe ühiskasutust ning parandada nende toimimist. Artikkel 2 Sidekohtunike ülesanded 1. Sidekohtunike ülesanded sisaldavad tavaliselt kõiki tegevusi, mis on kavandatud õigusalase koostöö kõigi vormide soodustamiseks ja kiirendamiseks kriminaal- ja vajaduse korral tsiviilasjades, eriti vastuvõtva liikmesriigi pädevate ametite ja kohtutega otsesidemete loomise teel. 2. Sidekohtunike ülesanded võivad vastavalt päritoluliikmesriigi ja vastuvõtva liikmesriigi vahel kokkulepitud korrale hõlmata ka kõiki tegevusi, mis on seotud asjaomaste liikmesriikide õigussüsteemide ja õigusalaste andmebaaside vastastikuse mõistmise edendamiseks ning iga sellise riigi juriidiliste kutsealade omavaheliste suhete parandamiseks kavandatud teabe ja statistika vahetusega. Artikkel 3 Teabevahetus Liikmesriigid teatavad üksteisele nõukogus juba alustatud ja käesoleva ühismeetme rakendamiseks tehtavatest algatustest. Asjaomased liikmesriigid edastavad nõukogu peasekretariaadile teabe sidekohtunike vahetuste kohta igal aastal. Artikkel 4 Lõppsäte Käesolev ühismeede avaldatakse Euroopa Ühenduste Teatajas ja see jõustub avaldamise päeval. Luxembourg, 22. aprill 1996 Nõukogu nimel eesistuja S. Agnelli --------------------------------------------------